
REFERAT DE APROBARE
pentru proiectul de hotărâre  privind aprobarea rezilierii contractului de concesiune nr.113.244/2016 încheiat între municipiul Alba Iulia și ASOCIAȚIA EXCELENȚA APULUM ALBA IULIA

Prin proiectul de hotărâre supus spre dezbatere Consiliului Local al municipiului Alba Iulia, propun să se ia în discuție aprobarea rezilierii unilaterale a contractului de concesiune nr.113.244/2016 încheiat între municipiul Alba Iulia și ASOCIAȚIA EXCELENȚA APULUM ALBA IULIA, începând cu data adoptării de către Consiliul Local al municipiului Alba Iulia a prezentului proiect de hotărâre.

La întocmirea proiectului de hotărâre, s-au avut în vedere următoarele:


În decursul timpului, Cetatea Alba Carolina – Fortificație de tip Vauban, a cunoscut ample lucrări prin care s-a urmărit restaurarea, conservarea și introducerea în circuitul turistic a acestui obiectiv.


Toate eforturile depuse de Primăria și Consiliul Local al municipiului Alba Iulia în acest scop, au fost încununate de succes, municipiul Alba Iulia devenind o destinație din ce în ce mai atractivă pentru un număr tot mai mare de turiși români și străini, prin aceasta orașul devenind din ce în ce mai atrăgător și pentru potențialii investitori care – prin investițiile pe care le-au realizat sau urmează să le pună în operă în următorii ani – pot contribui la dezvoltarea economico-socială a orașului și culturală a orașului, precum și la creșterea veniturilor la bugetul local.


Prin urmare, pentru amenajarea, restaurarea, punerea în valoare și exploatarea cât mai eficientă a spațiilor din incinta cetății, în scopul dezvoltării cât mai armonioase a principalului obiectiv turistic al municipiului Alba Iulia(Fortificația de tip Vauban) și a orașului în general, prin atragerea capitalului privat și implicarea potențialilor investitori care s-au arătat interesați să desfășoare diverse activități în zona istorică a orașului cât și în scopul degrevării bugetului local de efectuarea unor cheltuieli deloc de neglijat, prin hotărâri ale Consiliului Local al municipiului Alba Iulia s-a decis concesionarea prin licitație publică a acestor spații.

Astfel, prin dispozițiile HCL nr.143/2015 s-a aprobat concesionarea prin licitație publică a spațiului nr.6 cu indicativul M7C1 situat în incinta fortificației bastionare de tip Vauban, Contragarda Bastionului Sf.Michael.


În urma desfășurării procedurilor de licitație publică, conform dispozițiilor legale în vigoare la acea dată, s-a constatat un nivel relativ scăzut de interes din partea potențialilor investitori, motivul principal fiind acela că nivelul costurilor pe care o astfel de investiție îl implică este unul destul de ridicat datorită, în principal, faptului că acest spațiu face parte dintr-un monument istoric de clasă A, de interes național, astfel încât sunt necesare avize ale organelor de specialitate ale diferitelor autorități publice (de ex.Ministerul Culturii) , avize pentru a căror emitere sunt necesare studii, proiecte, planuri care nu pot fi întocmite decât de către persoane fizice sau juridice de specialitate, autorizate de Ministerul Culturii, iar toate lucrările necesare restaurării, conservării, punerii în valoare și introducerii în circuitul economic și turistic a spațiului în cauză nu pot fi efectuate decât cu firme specializate, autorizate de Ministerul Culturii și care să dețină personal specializat în lucrul pe monumente istorice, personal care – de asemenea – trebuie să fie autorizat de Ministerul Culturii, neputând fi utilizate orice fel de materiale care se găsesc în comerț, ci doar acele materiale care asigură o restaurare cât mai exactă a bunurilor supuse acestor lucrări, respectându-se – cât mai mult cu putință – originalitatea obiectivului.


În cele din urmă, după repetarea procedurilor de licitație publică, între Municipiul Alba Iulia și ASOCIAȚIA EXCELENȚA APULUM ALBA IULIA a fost încheiat contractul de concesiune înregistrat sub nr.113.244/2016(pentru o mai bună edificare a dumneavoastră, acest contract este atașat prezentului proiect de hotărâre), contract prin care se urmărea amenajarea în cadrul spațiului ce face obiectul acestuia a unor ateliere meșetșugărești tradiționale, cu vânzarea produselor specifice rezultate: bijuterii în tehnica tradițională, ceramică, atelier batere monedă, atelier pictură icoane în tehnica tradițională, atelier școală pentru transmiterea meșteșugurilor tradiționale și pub.


Potrivit dispozițiilor pct.5.2.2. și pct.5.2.3. Ale Cap.V, subcapitolul 5.2 din contract,  ASOCIAȚIA EXCELENȚA APULUM ALBA IULIA avea obligația să obțină autorizația de construire, precum și toate avizele, acordurile și autorizațiile necesare potrivit reglementărilor legale în vigoare pentru demararea lucrărilor de restaurare, conservare amenajare și punere în valoare a spațiului ce face obiectul contractului, iar în termen de cel mult 12 luni de la data obținerii autorizației de construcție, concesionarul avea obligația finalizării în totalitate a acestor lucrări.


La solicitarea concesionarului, prin Actul adițional nr.1, încheiat în temeiul HCL nr.401/2019, termenul de obținere a autorizației de construcție a fost prelungit cu 12 luni de la data semnării de către părți a actului adițional, termen care a mai fost prelungit apoi încă o dată, tot cu 12 luni de la data semnării actului adițional nr.2, Act adițional încheiat în temeiul HCL nr.463/2022.


Cu toate că de atunci a trecut o lungă perioadă de timp, concesionarul nu a reușit nici până astăzi să finalizeze lucrările pe care s-a obligat să le efectueze prin contractul de concesiune nr.113.244/2016.


Mai dorim să precizăm faptul că, în conformitate cu dispozițiile cap.IV din contract, ASOCIAȚIA EXCELENȚA APULUM ALBA IULIA a beneficiat de scutire de la plata redevenței (în cuantum de 406,8 euro/lună) datorate pe întreaga perioadă de desfășurare a lucrărilor necesare funcționalizării bunului concesionat, urmând ca plata redevenței să fie efectuată doar de la data consemnată în procesul-verbal de recepție la terminarea lucrărilor.


Având în vedere cele mai sus arătate consierăm că rezultă cu claritate faptul că  ASOCIAȚIA EXCELENȚA APULUM ALBA IULIA  nu a reușit să-și respecte obligațiile contractuale care îi revin și, prin urmare, se evidențiază neputința acesteia în derularea conformă a contractului,astfel încât în baza dispozițiilor pct.5.2.2. și pct.5.2.3. și ale Cap.V, subcapitolul 5.2 din contract, în interesul unei bune gestiuni și exploatării eficiente a bunurilor din domeniul public al Municipiului Alba Iulia, propunem Consiliului Local al municipiului Alba Iulia spre dezbatere prezentul proiect de hotărâre.


La redactarea prezentului proiect de hotărâre au mai fost avute în vedere dispozițiile OG nr.21/2006 privind regimul concesionării monumentelor istorice, aprobată cu modificări prin Legea nr.454/2006, ale art.129 alin.(2) lit."c", art.129(6) lit.”a”, ale art.139 alin.(3) lit.”g”, ale art.196 alin.(1) lit.”a” și ale art.327 alin.(1) lit.”d” din OUG nr.57/2019 privind Codul Administrativ, cu modificările și completările ulterioare.

